Tamási Áron szereti az ördögöket és a politikát. Azaz nem, dehogyis szereti, csak éppen megkerülhetetlen egyik is, másik is. Vannak. Erre döbbenünk rá, ha a Tündöklő Jeromos című színművét olvassuk.

Jeromos, az ördög maga, azért keresi fel a kis erdélyi falut, hogy „politikát csináljon”, és ezt meg is fogalmazza a darab elején a falu kocsmárosának: „megtanultam, mire kell építeni egy politikusnak. A tömegre! Ez a legfontosabb tényező. Tehát én most azért jöttem ide, hogy megszervezzem ezt a falut, aztán a vidéket, és így tovább. Egy esztendő múlva tízezer megszervezett emberem lesz. Ez a tízezer ember pedig nemcsak erőt és hatalmat fog jelenteni, hanem üzletet is!”. Terveinek megvalósításában az öreg Sáska és Gáspár személyében segítőkre talál. Az új, igaz próféta eljövetelét hirdeti, akinek személyét önmagával, Tündöklő Jeromossal azonosítja. Plakátjainak szlogenjei lázítanak, ígéretekkel kecsegtetnek, ő maga pénzt oszt, megveszi az embereket. Mert mi kell az ördögnek? A lélek!

Egyetlen ember van, Bajna Gábor, aki gyanakvó, bizalmatlan Jeromossal szemben: *„amit tőlem kaptok, az nem pénz, hanem maradandóbb kincs. Úgy hívják: Becsület. Itt előttem pénzt kaptatok egy idegen embertől, aki politikusnak mondja magát és békétlenséget szeretne közöttünk felidézni...”.*

Jeromos végül elmenekül a faluból, és a távozó iszonyú pokolbűzt, kénszagot hagy maga után.

A darab üzenetéről a Nemzeti Magazin olvasóinak sem tudok mást mondani, mint amit az olvasópróbán a készülő előadás alkotóinak, színészeknek, a jelmez- és díszlettervezőnek, a zeneszerzőnek és minden munkatársamnak: vigyázz a hatalomvágyó, gőgös emberrel, mert az ha ad is, a saját dicsőségére teszi! Ha védelmet akarsz a gonosz ellen, bízz az önzetlenekben, hallgasd meg a kétkedőket! Megváltást csak a saját közösség adhat, a kívülről jött messiások hamis próféták. Az elvakult, az ördögi hatalom tündöklő színbe burkolja magát, amíg színen van, de kivonulása gyalázatos.

A téma súlyos, komoly, a hangvétel humorral átitatott.

A színpadi tér berendezésében a szerzői utasításokat követjük. Nem lesznek jelzésszerű díszletelemek, kellékek. Az lesz és annyi, amit és amennyit Tamási képzelete a színpadra tett. A félig szoba, félig raktár tér érzékeltetése nagyon fontos, mint ahogyan a három tárgyi-dologi jelenlét is: csupasz, nagy asztal és a két kép a falon. A kocsmáros katonaképe és Isten szeme. Itt a méretek azok és talán a színek, a stílus mássága, ami kiemel.

A jelmezek is nagyon fontos szerepet játszanak, mert megmutatják az adott szereplő hovatartozását a falu társadalmán belül Érdemes lesz figyelni arra pl., hogy Jeromos ruházata hogyan igazodik egyre jobban a falu elöljáróinak módosabb öltözékéhez, hogyan veszi föl a helyi szokásokat, szerepeket, s ezek takarásában hogyan környékezi meg nézeteivel az embereket.

Gábor, a vagyona ellenére paraszti ruhákat hord, és nem kérkedik a vagyonával. Ezzel is kivívja a falu előtt a tiszteletet, hangsúlyozva ezzel is a tiszta lélek természetes erejét.

A többi szereplő ruháira nem térek ki, hiszen rangjuknak, társadalmi szerepüknek megfelelő öltözéket viselnek.

Az olvasópróbán felvetettem azt az ötletet is, hogy használhatnánk a színpadon füstöt, még inkább visszatükrözve Jeromos eltűnésének hirtelenségét. Hiszen amilyen hirtelen jött, olyan hirtelen is tűnt el az emberek életéből. Másrészt meg a leszálló és feloszló füst, a köd a változó tisztánlátást vagy a szándékos elhomályosítást is kifejezhetné.

A darab kulcsjelenete az, amikor Jeromos kihallgatást tart. A falu népe Jeromos elé járul, és elősorolja ki-ki a panaszait. Szabóné aztán kifakad a hazug, hamis bánásmódot elszenvedve, s kimondja, amit mások is éreznek: **„**Münköt ne tanítson senki! Se hazug ember, se idegen. […] Látjátok ezt az embert? Hát nézzétek meg, ha nem láttátok eddig. Mert ilyent még nem pipáltatok, hogy valaki reggel idejöjjön, és estére immár felhúzódjék a fejünk fölé”.

A darab végén felszáll a köd, a megvezetett emberek értelmükre lelnek. A történet utolsó perceiben Gábor, kezében a lámpással jelképesen megvilágítja az emberek hibáit, és kivezeti őket a sötétségből.